Fishrot-ses pak deursoekbriewe - Howe - Republikein
Sunday, August 09th, 10:48:55
Fishrot-ses pak deursoekbriewe
Regsgedinge stapel op
Elvira Hattingh - Die sogenaamde Fishrot-ses was gister weer in die hoërhof met 'n dringende aansoek waarin hulle vra deursoekingslasbriewe moet ongeldig en onwettig verklaar word.
Die hof is ook versoek om alle stappe wat weens dié lasbriewe gedoen is, ter syde te stel. Dit sou beteken alle gekonfiskeerde items moet aan hulle terugbesorg word.
Die applikante het gister voor hoërhofregter Thomas Masuku aangevoer die prosesse om die lasbriewe te bekom, asook amptenare se optrede tydens die soektogte, was onwettig.
Dít volg nadat die applikante, mnre. Bernhard Esau, Sacky Shanghala , James Hatuikulipi, Ricardo Gustavo, Tamson Hatuikulipi en Pius Mwatelulo, verlede week besluit het om die aftog te blaas in 'n sootgelyke aansoek waarin hulle die geldigheid van lasbriewe vir hul inhegtenisneming wou betwis.
In sy beëdige verklaring meen Esau daar is met die deursoekingslasbriewe gefouteer deur nie slegs 'n enkele amptenaar vir die soektog aan te wys nie, maar 17.
Boonop meen hy die lasbriewe is vaag, gaan oorboord en is onverstaanbaar. Esau sê in 'n lasbrief is byvoorbeeld geskryf daar word na "groot bedrae geld" gesoek, sonder om te vermeld watter geldeenheid of bedrag dit moet wees of hoe dit verband met die voortslepende ondersoek hou.
Ook is alle items waarna gesoek moet word nie genoegsaam geïdentifiseer nie.
"Die lasbriewe is bykans soos 'n hengeluitstappie," het Esau in sy verklaring geskryf. Hy meen dit "bemagtig 'n blindelingse inval" en bied amptenare ook onbeperkte magte vir beslaglegging tydens die soektog.
Esau sê daar is tydens soektogte oorboord gegaan deur beslag te lê op kontrakte en ooreenkomste, bankstate, finansiële state, betaalstrokies, kwitansies en belastingopgawes. Hy sê beslag is selfs op voorlopige testamente van hom, Shanghala en James Hatuikulipi gelê.
Verder meen hy prosedures vir die soektog is misbruik deurdat meer items gekonfiskeer is as wat die lasbriewe gemagtig het.
"Tydens 12 Desember se soektog op die plaas Dakota is N$60 000, wat aan my seun behoort, gekonfiskeer, asook N$18 000 wat aan die plaas behoort. Verder is 'n boek met salaris-inligting afgevat, asook die sleutels van 'n dubbelkajuitmotor en veerekords en -kwitansies."
Hy beweer ook talle van sy medebeskuldigdes se items is gekonfiskeer, wat insluit Shanghala se vuurwapens, 'n Range Rover Vogue en 'n Mercedes-Benz E400, en James se bankkaarte.
Boonop is geen inhoudsopname aan die applikante verskaf van wat alles gekonfiskeer is nie.
Die applikante voer aan die saak is dringend omdat hul fundamentele regte op die spel is. Hulle sê die aansoek het lank geneem omdat die vakansieseisoen sake belemmer het, buiten dat hulle sukkel met toegang tot fondse ná hul bankrekeninge gevries is.
Die respondente, waaronder die Teenkorrupsiekommissie (ACC), die aanklaer-generaal en Nampol se inspekteur-generaal, het die aansoek op grond van dringendheid asook meriete teengestaan.
Masuku sal uitspraak in dié saak lewer, terwyl James en Tamson Hatuikulipi môre (Donderdag) weer in die hof is met 'n saak oor hul sewe beslote korporasies en twee maatskappye se gevriesde bankrekeninge.